CELEX: 52014PC0690
Language: mt
Date: 2014-11-07
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fi ħdan il-Kunsill tal-Membri tal-Kunsill Internazzjonali taż-Żebbuġ rigward l-adeżjoni ta' Membri ġodda

|
			
		
		
		52014PC0690
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fi ħdan il-Kunsill tal-Membri tal-Kunsill Internazzjonali taż-Żebbuġ rigward l-adeżjoni ta' Membri ġodda /* COM/2014/0690 final - 2014/0324 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Ftehim Internazzjonali dwar
iż-Żejt taż-Żebbuġa u ż-Żebbuġ
tal-Mejda tal-2005 (minn hawn 'il quddiem "il-Ftehim") li
jistabbilixxi l-Kunsill Internazzjonali taż-Żebbuġ (IOC)
jistipula fl-Artikolu 40 tiegħu li kull Stat jista' jaderixxi mal-Ftehim
skont kundizzjonijiet stabbiliti mill-Kunsill tal-Membri tal-istess
organizzazzjoni. 
Il-Ftehim jiskadi fil-31 ta' Diċembru
2014, u d-deċiżjoni dwar l-estensjoni tiegħu mistennija ssir
qabel dik id-data. Fid-dawl ta' dan, id-Deċiżjoni tal-Kunsill
2014/664/UE tawtorizza lill-Kummissjoni tirrikjedi u tivvota f'isem l-Unjoni
Ewropea favur estensjoni ta' sena tal-Ftehim attwali. Il-Membri tal-IOC ilhom
għaddejjin jinnegozjaw ir-reviżjoni ta' dan il-Ftehim sa mill-2013.
F'dan il-kuntest, fid-19 ta' Novembru 2013, il-Kunsill awtorizza
lill-Kummissjoni tinnegozja f'isem l-Unjoni Ewropea ftehim ġdid u
sostanzjalment irrivedut li jqis l-iżviluppi ekonomiċi, tekniċi
u kummerċjali li saru fis-settur taż-żebbuġ. 
Bi qbil mal-mandat ta' negozjar tal-Kunsill,
l-Unjoni ressqet proposta għar-reviżjoni tal-Ftehim lill-IOC. Din
il-proposta tkopri wkoll dispożizzjonijiet rigward it-twessigħ
tal-organizzazzjoni sabiex tilqa' membri ġodda, kemm pajjiżi li
jesportaw kif ukoll pajjiżi li jimportaw, kif ukoll dispożizzjonijiet
dwar ir-reviżjoni tal-ishma ta' parteċipazzjoni (l-Artikolu 8
tal-Ftehim attwali). 
Il-Kunsill tal-Membri tal-IOC jiddeċiedi
dwar l-adeżjoni possibbli ta' membri ġodda mal-Ftehim, abbażi
tal-Artikolu 40 ("Adeżjoni") u l-Artikolu 8 ("Ishma ta'
parteċipazzjoni") tal-Ftehim. In-negozjati li għaddejjin se
jiddefinixxu mill-ġdid dawk l-Artikoli, kif ukoll il-qafas tal-IOC
tal-futur, b'miri u governanza ġodda. Skont dawn il-kundizzjonijiet,
jeħtieġ li l-ftehim il-ġdid jidħol fis-seħħ qabel
ma l-IOC jkun jista' jieħu deċiżjonijiet rigward l-adeżjoni
ta' membri ġodda fl-organizzazzjoni.
2014/0324 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f'isem l-Unjoni Ewropea fi ħdan il-Kunsill tal-Membri
tal-Kunsill Internazzjonali taż-Żebbuġ rigward l-adeżjoni
ta' Membri ġodda
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 207 flimkien
mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Id-Deċiżjoni
tal-Kunsill 2014/664/UE[1]
awtorizzat lill-Kummissjoni tirrikjedi u tivvota favur estensjoni ta' sena
tal-Ftehim Internazzjonali dwar iż-Żejt taż-Żebbuġa u
ż-Żebbuġ tal-Mejda[2]
tal-2005 li bħalissa jinsab fis-seħħ, billi dan il-Ftehim se
jiskadi fil-31 ta' Diċembru 2014.
(2)       Fid-19 ta' Novembru 2013,
il-Kunsill ta l-awtorizzazzjoni lill-Kummissjoni biex tiftaħ in-negozjati
f'isem l-Unjoni rigward il-konklużjoni ta' ftehim internazzjonali
ġdid dwar iż-żejt taż-żebbuġa u
ż-żebbuġ tal-mejda. Dawk in-negozjati mistennija jiddefinixxu
mill-ġdid il-miri, il-funzjonament u l-istruttura tal-Kunsill
Internazzjonali taż-Żebbuġ tal-futur, inklużi regoli li
jolqtu d-drittijiet u l-obbligi tal-Membri.
(3)       F'dan il-kuntest, ma jkunx
xieraq li l-Kunsill Internazzjonali taż-Żebbuġ attwali
jiddeċiedi dwar applikazzjonijiet ġodda għall-adeżjoni
f'dik l-organizzazzjoni. Jeħtieġ li din il-kwistjoni tiġi
analizzata u diskussa fil-qafas stabbilit minn ftehim internazzjonali ġdid
dwar iż-żejt taż-żebbuġa u ż-żebbuġ
tal-mejda,
ADOTTA DIN ID-DEĊIŻJONI:
Artikolu 1
Il-pożizzjoni li għandha tiġi
adottata f'isem l-Unjoni, fi ħdan il-Kunsill tal-Membri tal-Kunsill
Internazzjonali taż-Żebbuġ, għandha tkun li tirrikjedi
l-posponiment tal-votazzjoni dwar kull talba għal adeżjonijiet
ġodda, sakemm jidħol fis-seħħ ftehim internazzjonali
ġdid dwar iż-żejt taż-żebbuġa u
ż-żebbuġ tal-mejda. 
Jekk dik ir-rikjesta ma tintlaqax, u jekk
il-Kunsill tal-Membri tal-Kunsill Internazzjonali taż-Żebbuġ
jintalab jieħu deċiżjoni dwar l-adeżjoni ta' membri
ġodda, il-pożizzjoni li għandha tiġi adottata f'isem
l-Unjoni għandha tkun astensjoni mill-vot. 
Artikolu 2
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill 2014/664/UE tal-15
ta' Settembru 2014 dwar il-pożizzjoni li għandha tiġi adottata
f'isem l-Unjoni Ewropea fi ħdan il-Kunsill tal-Membri tal-Kunsill
Internazzjonali taż-Żebbuġ dwar l-estensjoni tal-Ftehim
Internazzjonali dwar iż-Żejt taż-Żebbuġa u
ż-Żebbuġ tal-Mejda tal-2005 (ĠU L 275, 17.9.2014, p. 6).
[2]               ĠU L 302, 19.11.2005, p. 47.